Nasjonalarkivet

Nasjonalarkivet, tidligere Arkivverket, er en norsk, statlig etat underlagt Kultur- og likestillingsdepartementet. Nasjonalarkivets samfunnsoppdrag er å bidra til effektiv dokumentasjonsforvaltning og sikre, bevare og tilgjengeliggjøre et bredt og allsidig utvalg av samfunnets arkiver. Som øverste arkivmyndighet har Nasjonalarkivet ansvar for faglige standarder og retningslinjer, tilsyn og veiledning med offentlig arkivarbeid. Nasjonalarkivet skal iverksette overordnet nasjonal politikk på arkivfeltet, og bidra til utvikling og styrking av arkivsektoren. Som bevaringsinstitusjon har Nasjonalarkivet ansvar for langtidsbevaring, tilgjengeliggjøring og formidling av statlige arkiver og prioriterte private arkiver.

Nasjonalarkivaren er øverste leder for Nasjonalarkivet og er nasjonal fagmyndighet for arkiv med oppgaver etter arkivloven og arkivforskriften.

Nasjonalarkivet har ansvar for arkivene etter lokale og regionale statlige virksomheter og arkivene etter den statlige sentraladministrasjonen – det vil si departementer og direktorater og tilsvarende forvaltningsnivå, i tillegg til Høyesterett. De har også utvalgte private arkiver fra bedrifter, organisasjoner og enkeltpersoner. Fra tiden før 1814 har Nasjonalarkivet arkiver etter sentrale instanser i sentraladministrasjonen i København som gjelder norske forhold.

Digitalarkivet er Norges største kildenettsted og er fra 2018 etablert som en nasjonal plattform for digital tilgjengeliggjøring av arkivmateriale. Fellesløsningen gir innbyggerne én inngang til samfunnets digitale arkiver, på tvers av forvaltningsnivå og sektorer, og gir brukere tilgang til arkivene uavhengig av hvor de oppbevares fysisk.

 Navnebytte 
Med virkning fra 1. januar 2026 endret Arkivverket navn til Nasjonalarkivet. Samtidig ble betegnelsen på virksomhetens øverste leder, endret fra riksantikvar til nasjonalarkivar. Endringen ble innført ved ikrafttredelsen av den nye arkivlova, som Stortinget vedtok 20. juni 2025.

 Lokalisering
Nasjonalarkivet er lokalisert på 10 ulike steder i landet:
Tromsø (opprettet i 1985)
Trondheim (opprettet i 1850)
Bergen (opprettet i 1885)
Stavanger (opprettet i 1970)
Kristiansand (opprettet i 1934)
Kongsberg (opprettet i 1994)
Hamar (opprettet i 1917)
Oslo (gamle statsarkivet opprettet i 1914, gamle Riksarkivet opprettet i 1817)
Kautokeino (opprettet i 1995)
Tynset (etablert i 2019)

Nasjonalarkivet Samisk arkiv har et nasjonalt ansvar for å ta vare på dokumentasjon om samisk kultur og samfunnsliv. Dette gjelder private arkiver og samlinger fra politikere, forskere, samiske institusjoner, foreninger, reinbeitedistrikt, fiskarlag, slakterier og andre virksomheter.

Nasjonalarkivet Norsk helsearkiv har ansvar for å sikre en forsvarlig bevaring og tilgjengeliggjøring av pasientjournaler etter avdøde personer fra spesialisthelsetjenesten (blant annet alle helseforetak, private klinikker og legespesialister). Materialet vil være tilgjengelig for forskere og pårørende i samsvar med gjeldende bestemmelser om taushetsplikt. Nasjonalarkivet Norsk helsearkiv er en viktig satsing for å fremme medisinsk og helsefaglig forskning.

Referanser

Eksterne lenker

 Arkivportalen
 Digitalarkivet

Kategori:Nasjonalarkivet
Kategori:Etableringer i 1904
Kategori:1904 i Norge